Diari Oficial de la Generalitat Valenciana


Sumari del DOGV 9902, del 26-07-2024 (2024/7629)

ACORD de 23 de juliol de 2024, del Consell, pel qual s'aprova el Pla valencià de salut mental i addiccions 2024-2027.
---------------------------------------------------------------------------------------------------------------------

### Dades del document

Número de DOGV
:   9902

Data del DOGV
:   26-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7629

CVE
:   NDBN-C-3362-8664

Data del document
:   23-07-2024

Organisme emissor
:   Vicepresidència i Conselleria de Servicis Socials, Igualtat i Vivenda / Conselleria de Sanitat / Conselleria d'Educació, Cultura, Universitats i Ocupació

Tipus de document
:   Acord

La Llei 10/2014, de 29 de desembre, de la Generalitat, de salut de la Comunitat Valenciana, assigna a la Generalitat la competència per a determinar els criteris i prioritats de la política en matèria de salut. En el Capítol IV del Títol I, la Llei 10/2014 incidix específicament en el desenvolupament d'un marc adequat per a l'atenció a la salut mental d'acord amb el model comunitari que proporcione una atenció integral a la salut mental.

D'igual mode, l'article 61 de la Llei 10/2014 contempla l'elaboració i posterior aprovació pel Consell, del Pla estratègic sobre trastorns addictius, com a instrument per a la planificació i ordenació de recursos, objectius i actuacions en matèria de drogodependències i trastorns addictius que es desenvolupen en l'àmbit territorial de la Comunitat Valenciana.

A este efecte, mitjançant Resolució de 3 d'octubre de 2023, del conseller de Sanitat, es va crear l'Oficina Autonòmica de Salut Mental i Addiccions de la Comunitat Valenciana, atribuint-li a esta la funció d'elaborar, implementar i avaluar el Pla valencià de salut mental i addiccions.

El Pla valencià de salut mental i addiccions 2024-2027 ha sigut elaborat sobre la base d'una anàlisi actualitzada de la situació epidemiològica a la Comunitat Valenciana, de les dotacions de recursos prèviament existents i de les necessitats detectades. En la seua redacció, l'Oficina Autonòmica de Salut Mental i Addiccions de la Comunitat Valenciana ha considerat els principis rectors contemplats en l'Estratègia de Salut Mental del Sistema Nacional de Salut 2021-2026, l'Estratègia Nacional sobre Addiccions 2017-2024, la Comunicació sobre un enfocament global de la Salut Mental adoptada per la Comissió Europea al juny de 2023, així com el Pla d'acció integral sobre salut mental 2013-2030, de l'Organització Mundial de la Salut.

Constituït per nou línies estratègiques, el Pla valencià de salut mental i addiccions 2024-2027 conté 84 accions prioritàries, programades per a la seua implementació progressiva durant la seua vigència. D'esta manera, el Pla contempla accions dirigides a: promoure una salut mental positiva i previndre la malaltia mental, els trastorns addictius i el suïcidi; disposar d'un model assistencial equitatiu i basat en les necessitats reals de la població; atendre els problemes de salut mental en la infància i l'adolescència; assistència específica al trastorn mental greu; garantia de drets i qualitat de servicis; formació sanitària especialitzada, investigació i docència; accés a ajudes socials i ocupació; millora de les estructures de coordinació; i accions en matèria de cooperació internacional.

D'altra banda, el Pla valencià de salut mental i addiccions 2024-2027 s'alinea amb les línies estratègiques i els objectius contemplats en l'Estratègia Valenciana Integral de Prevenció i Tractament del Joc Patològic, de tal mode que inclou les accions contemplades en esta relacionades amb la prevenció, intervenció i gestió del coneixement.

En virtut de l'exposat i, de conformitat amb l'article 28 c) de la Llei 5/1983, de 30 de desembre, del Consell, a proposta del conseller de Sanitat, de la vicepresidenta i consellera de Servicis Socials, Igualtat i Vivenda, i del conseller d'Educació, Cultura, Universitats i Ocupació, prèvia deliberació, el Consell,

ACORDA

*Primer*

Aprovar el Pla valencià de salut mental i addiccions 2024-2027, el text de les quals es publicarà en format electrònic en la pàgina web de la Conselleria de Sanitat.

*Segon*

El present acord es publicarà en el *Diari Oficial de la Generalitat Valenciana*.

  

València, 23 de juliol de 2024

Susana Camarero Benítez

Consellera secretària